Vruntlike grote myt vormoghe alles gudes vorgescreven. Ersamen heren, zunderlinge guden vrunde. Wii untfenghen nu kortliken juwen breff, inholdende eyne copie van des strenghen her Karll Knutsson breve an jw gescreven etc., darvan wii eme in dessem bighebunden breve antwerde unde clar underwisinghe der zake scriven unde bidden, dat gy dat umme unsen willen also willen voghen, dat eme de breff wisse tor hant kome myt den ersten vormiddelst juwen vruntliken bedebreve darmede by myt begheringhe eynes guetliken antwerdes an jw unde uns weddertoscrivende unde de veide afftodoende, nachdeme wii dosulves in der vorledenen vasten dat gelt dem vorscreven her Karll to eren unde to leve vriiseden Engelbrecht Strues to untfaende, dat ok also noch bereyde steyt, wowol dem vorscreven her Karll vorbracht is, als he beroert, dat id myt unrechte Engelbrechte voreuntholden werde myt uns, unde wy dem vorscreven her Karll up synen breff, dar he van beroert, in desser negesten vorledenen vasten eyn vruntlik anwert screven, unde hedden uns wol vorhopende wesen, dat eme de breff wol were tor hant gekomen, wente he denne desser zake, als wy uns vormoden, wol solde tovrede ghewest hebben etc. Ersamen heren. Dat uns alsulke hefticheit in dessen zaken van deme genanten hern Karll weddervert, dar hebbe wii itzwelke in vordechtnisse umme, de uns dit al bruen, wal en isset teghen se van uns nicht vorschuldet; hedden se id gelaten, rechtes scholde en myt uns nicht gheweygert sin ghewest. Hirmede blivet Gode bevolen zalich unde gesunt to langer tiid. Ghescreven under unser stad secrete, anno etc. 43, up den maendach na Bartolomei apostoli etc. Borgermeistere unde raetmanne to Darpte. Adress: Den ersamen vorsichtighen mannen, heren borgermeisteren unde raetmannen der stad Reval, unsen zunderlinx vrunden, detur.